Komisjoni määrus (EÜ) nr 2103/2002,

28. november 2002,

millega kiidetakse heaks turustusnormidele vastavuse kontrollimise toimingud, mida kohaldatakse värske puu- ja köögivilja suhtes Lõuna-Aafrikas enne importi Euroopa Ühendusse

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud komisjoni määrusega (EÜ) nr 545/2002, [2] eriti selle artiklit 10,

ning arvestades järgmist:

(1) Komisjoni 12. juuni 2001. aasta määruse (EÜ) nr 1148/2001 (vastavuskontrollide kohta, mida kohaldatakse värske puu- ja köögivilja turustusnormide suhtes, [3] viimati muudetud määrusega (EÜ) nr 2590/2001 [4]) artiklis 7 sätestatakse nõuded nende kontrollitoimingute heakskiitmise kohta, mida teostavad enne importi ühendusse kolmandad riigid, kes sellist heakskiitmist taotlevad.

(2) 11. märtsil 2002 saatsid Lõuna-Aafrika ametiasutused komisjonile taotluse kiita heaks kontrollitoimingud, mida teostab Kiirestiriknevate Toodete Ekspordi Kontrolli Komitee (PPECB) põllumajandusministeeriumi vastutusel. Kõnealuses taotluses sedastatakse, et kõnealusel asutusel on vajalikud töötajad, seadmed ja vahendid kontrollimiseks, et nad kasutavad määruse (EÜ) nr 1148/2001 artiklis 9 osutatud meetoditega samaväärseid meetodeid ja et Lõuna-Aafrikast ühendusse eksporditav värske puu- ja köögivili peab vastama ühenduse turustusnormidega samaväärsetele standarditele.

(3) Liikmesriikide saadetud ja komisjoni valduses olev teave osutab sellele, et ajavahemikul 1997–2002 ei vastanud turustusnormidele suhteliselt väike osa Lõuna-Aafrikast imporditud puu- ja köögiviljast.

(4) Lõuna-Aafrika järelevalvetalituste esindajad osalevad korrapäraselt rahvusvahelistes jõupingutustes kokku leppida puu- ja köögivilja turustusstandardid ÜRO Euroopa Majanduskomisjoni riknevate toodete standardimise ja kvaliteedi arendamise töörühmas. Lõuna-Aafrika osaleb ka Majanduskoostöö ja Arengu Organisatsiooni (OECD) kavas puu- ja köögivilja rahvusvaheliste standardite kohaldamise kohta. Peale selle on Lõuna-Aafrika järelevalvetalituste esindajad mitme aasta jooksul osalenud mitme liikmesriigi korraldatud konverentsidel ja koolitustel.

(5) Seetõttu tuleks Lõuna-Aafrika teostatud vastavuskontrollid heaks kiita alates kuupäevast, millal on sisse seatud määruse (EÜ) nr 1148/2001 artikli 7 lõikes 8 osutatud halduskoostöö.

(6) Käesoleva määrusega ettenähtud meetmed on kooskõlas värske puu- ja köögivilja turu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Lõuna-Aafrika teostatud kontrollid värske puu- ja köögivilja turustusnormidele vastavuse kohta enne importi ühendusse kiidetakse heaks vastavalt määruse (EÜ) nr 1148/2001 artiklis 7 sätestatud tingimustele.

Artikkel 2

Määruse (EÜ) nr 1148/2001 artikli 7 lõike 2 teises lõigus osutatud üksikasjad Lõuna-Aafrika ametliku esindaja ja kontrolliasutuste kohta on esitatud käesoleva määruse I lisas.

Artikkel 3

Määruse (EÜ) nr 1148/2001 artikli 7 lõike 3 teises lõigus osutatud sertifikaadid, mis antakse välja pärast käesoleva määruse artiklis 1 osutatud kontrolli, tuleb koostada vastavalt käesoleva määruse II lisas esitatud näidisele.

Artikkel 4

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates määruse (EÜ) nr 1148/2001 artikli 7 lõikes 8 osutatud Euroopa Ühenduse ja Lõuna-Aafrika vahelise halduskoostöö sisseseadmist käsitleva teatise Euroopa Ühenduste Teataja C-seerias avaldamise päevast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 28. november 2002

Komisjoni nimel

komisjoni liige

Franz Fischler

[1] EÜT L 297, 21.11.1996, lk 1.

[2] EÜT L 84, 28.3.2002, lk 1.

[3] EÜT L 156, 13.6.2001, lk 9.

[4] EÜT L 345, 29.12.2001, lk 20.

--------------------------------------------------

I LISA

Ametlik esindaja määruse (EÜ) nr 1148/2001 artikli 7 lõikes 2 määratletud tähenduses:

National Department of Agriculture

DPHQ

Private Bag X258

Pretoria

0001

South Africa

Tel: (27-12) 3196502

Faks: (27-12) 3265606

E-post: smph@nda.agric.za

Kontrolliasutus määruse (EÜ) nr 1148/2001 artikli 7 lõikes 2 määratletud tähenduses:

PPECB (Perishable Products Export Control Board)

PO Box

15289

7500

Panorama, Parow

South Africa

Tel: (27-21) 9301134

Faks: (27-21) 9306046

E-post: ho@ppecb.com

--------------------------------------------------

II LISA

+++++ TIFF +++++

--------------------------------------------------